Szombath András

**LUXOR**

egyfelvonásos

NŐ (25 év körüli, pénztáros egy szupermarketben)

FÉRFI (még nincs 30, home office-ban dolgozik egy járműipari beszállítónak)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Játszódik: bármely magyar településen, 2020 tavaszán.*

*A helyszín: egy kis lakás nappalija, középen asztal, két székkel, jobbra tűzhely, mosogató és egyszerű konyhabútor, vele szemben alacsony tálaló, rajta egy kis tévé, a falak mentén mindenütt konzervek, liszt, cukor, rizs, száraztészta és WC-papír rakományok.*

*A Férfi egy laptop előtt ül és játszik. Közben erőteljesen szitkozódik, veri az asztalt. Mellette összegyűrt energiaitalos dobozok*.

FÉRFI Rohadnál meg te szemét! Hé, te meg hogy az anyádba kerültél ide! Ja, hát így könnyű ám. A kurva életbe, ezt nem hiszem el! Nem hiszem el, ilyen nincs!

*Közben megérkezik a Nő. Egyik kezében jókora válltáska, tele kajákkal, energiaitalokkal, sörrel, a hóna alatt egy vekni kenyér. A másik kezében telefon, az anyjával beszélget.*

*NŐ* Nem, nincs semmi baj, csak játszik. Home office. Tudod a fiúk később érnek. De hogy ennyivel? Na mindegy… Mit mondasz, bocs, nem értettem ebben a zajban… Én azért nem adom fel… Nem hiszem… szerintem apa már a második gyerekkorban van tudod, ezt mondják… Hát akkor szólj rá, ne hagyd magad… Mindig? Akkor mondd neki azt, hogy az állandó üvöltözés már a szomszédokat is zavarja. Hogy már ők is lázadoznak. Tudod, hogy mindig adott arra, mit gondolnak róla az emberek… Csak ne sírj, mert azzal nem tudok mit kezdeni… Értem, hát persze. Nem, most nem tudok beszélni vele, le kell tennem anya… Jó, majd később. Persze, mindenképp. Puszi! És anya, ne öljétek meg egymást jó? És ne süss több sajtosrudat. *(kinyomja a telefont)* Tisztára dilisek. *(leteszi a táskát és a kenyeret)* Na helló, megjöttem.

FÉRFI *(nem néz rá, tovább játszik)* Helló. Akkurva… Dögöljetek meg mind!

*A Nő a Férfi mellé lép és megcsókolja a feje búbját. A Férfi félrehajol.*

*NŐ* Én is szeretlek. Nem akarod befejezni?

FÉRFI Mindjárt! Egész nap nem volt időm...

NŐ Látom. Azt mondtad kitakarítasz.

FÉRFI Nem volt… Mindjárt. Most nézd meg ezt a rohadt buzit! Ha kinyírtam, takarítok…

NŐ Majd megcsinálom én.

FÉRFI *(továbbra se néz oda)* Mi a helyzet anyádékkal?

NŐ Ölik egymást apámmal.

FÉRFI Ez nem újság.

NŐ De most egész nap egy ketrecbe vannak zárva.

FÉRFI Ja, az szar.

NŐ Azon kaptak össze, hogy apám a tévé előtt állva eszi a sajtosrudat, és közben összemorzsázza a szőnyeget. Harminc éve ezt csinálja, anyám meg harminc éve veszekszik vele emiatt. De most először képes volt megütni. Mi lesz, ha legközelebb apám visszaüt?

FÉRFI Hát ja.

NŐ Azért ne aggódd túl a dolgot.

FÉRFI Ja.

NŐ És egyszer se, de tényleg egyetlen egyszer se bírja kihagyni, hogy én mekkora hülye voltam, hogy nem tanultam tovább, pedig milyen jó eszem volt, blabla-blabla, merthogy most akkor, ugye, nem kellene egy pénztárban sorvadnom egész nap és nyelnem a vírusokat.

FÉRFI Igaza van.

NŐ Nincs igaza. Rosszul emlékszik, a nővéremnek volt jó esze, nem nekem.

FÉRFI Ma már minden kretén elvégez egy egyetemet. Minimum egyet.

NŐ Kösz.

FÉRFI Bocsi, nem úgy értettem. De azért jól jönne az a diplomás pénz. Te kis mocsok!

NŐ Na jó, én megyek zuhanyozni.

FÉRFI Oké.

*A Nő bemegy a fürdőbe. A Férfi egy idő után leállítja a játékot, odamegy a mosogatóhoz és alaposan megmossa a kezeit, az arcát, és kiöblíti a száját. Fertőtlenítőt fúj a hajára és körbespricceli a lakást, főleg azokat a helyeket, ahol a lány járt és a táskát. Majdnem a kenyeret is befújja, de aztán erről mégis letesz. A lábával óvatosan megrúgja a táskát, belenéz, két ujjal kivesz egy energiaitalt, megmossa, majd ismét hosszasan kezet mos, megbontja a dobozt, iszik. Utána visszamegy játszani.*

*FÉRFI* Lássuk, miből élünk! Na gyere csak te agresszív barom, most kinyírlak. Anyád! Anyád!

*Egy darabig egyedül játszik, aztán érkezik a Nő, üdén, csak egy köntös van rajta, a Férfi mellé lép.*

*FÉRFI* Hamar végeztél, nem kellene tovább… vagyis alaposabban…

NŐ Mikor fejezed már be? Még beszélgetni se lehet veled.

FÉRFI Mindjárt! Miről akarsz… de hiszen beszélgetünk. Kell szereznem egy életet!

NŐ Mi volt itthon?

FÉRFI Semmi.

NŐ És nálam?

FÉRFI Micsoda?

NŐ És nálam?

FÉRFI Ja, és nálad?

NŐ Semmi.

*A Nő keres valamit az asztalon, benéz a széthajigált könyvek és papírlapok alá.*

*NŐ* Hol van a távirányító?

FÉRFI Mi?

NŐ A távirányító!

FÉRFI Melyik?

NŐ Melyik! A tévéé.

FÉRFI Passz.

*A Nő megáll, döbbenten nézi a falból kiálló üres tartószerkezetet.*

*NŐ* Jézusom, és hol van a tévé? Hallod? Hol van a kurva tévé?

FÉRFI Ott.

NŐ Hol?

FÉRFI A tálalón.

NŐ Ez a kis szar? A miénk hol van?

FÉRFI Na tessék, meghaltam!

NŐ Végre!

FÉRFI A francba! Erről beszéltem.

NŐ Én meg a tévénkről.

FÉRFI Az én tévém volt.

NŐ Volt? Mégis mit csináltál vele?

FÉRFI Elpasszoltam. Tele volt vele a lakás.

NŐ Pont azért választottad.

*A Férfi feláll.*

*FÉRFI* Nem volt valami jó ötlet. Bármit is kamuznak, tudod, mennyi áramot zabál egy ekkora állat? Vegyél már fel valamit, ez így túl sok egy férfinak.

NŐ Egy férfinak! Te nem vagy normális. És hova passzoltad el?

FÉRFI A szomszédnak.

NŐ A Feriéknek?

FÉRFI Az egy hetvenöt négyzetméteres lakás, kétszer ekkora nappalival. A mi nappalink meg alig nagyobb, mint egy éjjeli.

NŐ Nagyon vicces! Hát ilyen nincs! Pont most, amikor indul az az új tehetségkutató! És min fogom nézni a sorozataimat?

FÉRFI Ezen épp úgy lehet sorozatokat nézni.

NŐ Menj a fenébe.

*A Nő elkezd kipakolni a táskából, a Férfi messziről nézi.*

*FÉRFI* Ha tudtam volna, hogy ennyire a szívedhez nőtt.

NŐ Hülye.

FÉRFI Hagyd már abba! Tényleg nem tudtam.

NŐ Persze. Legalább megkérdezhettél volna.

FÉRFI Akartalak, de percek alatt lezajlott az egész. A Feri átjött, mondta, hogy ő is akar egy ilyet, merthogy unatkoznak, de most minden üzlet zárva van… Ezekben az időkben nem árt tartalékolni, ha már eddig nem jött össze, és különben se kellene folyton azokat a hülye sorozatokat nézned.

NŐ Azokkal meg mi bajod van?

FÉRFI Sokkal több eszed van annál.

NŐ Ne kezd már te is jó?

FÉRFI Miért nem olvasol inkább? Van egy csomó könyvünk. Ott van például a… a Száz év magány, egy igazi klasszikus, szerintem tök csajos, három éve mondom, hogy olvasd már el végre.

NŐ El is kezdtem. De megfájdult a fejem a sok Arcadiótól és Aureliótól.

FÉRFI Aureliano.

NŐ Az mindegy! Különben meg, a magányt melletted is meg lehet élni, nem kell ahhoz olvasni.

FÉRFI Akkor legalább olvass krimiket, megvan majdnem az összes Agatha Christie.

NŐ Az egyiket elolvastam. Azt mondják, ha egyet elolvastál, mindet elolvastad. Mind ugyanaz.

FÉRFI Mi az, hogy ugyanaz?

NŐ Csak más a gyilkos.

FÉRFI Jézusom. Ez alapján a logika alapján…

NŐ Tudom, baj van a logikámmal is!

FÉRFI Nincs vele baj. Egyszerűen nem létezik.

NŐ Nem gond, mert majd te logikázol helyettem is.

FÉRFI Olyan szó nincs, hogy… Mindegy.

NŐ Utálom, amikor prédikálsz! Egész nap ott ülsz a gép előtt és játszod a gyermeteg játékaidat. Mit vagy úgy oda magadtól! Ezer éve nem láttam könyvet a kezedben.

FÉRFI Miért mondod ezt? Jó, hát most kevesebb időm van, a munka, meg minden… de korábban rengeteget olvastam, te is tudod.

NŐ Ja. Legutóbb a Száz év magányt. Azt is kábé száz éve. *(kis szünet után)* Nem tehetek róla, engem nem érdekelnek az ilyen halott emberek halott történetei.

FÉRFI Akkor tudod mit? Feltöltöttek a netre egy csomó tartalmat, nézzél kortárs drámákat, azok tényleg rólunk szólnak.

NŐ A kortárs drámák rólunk szólnak? Tényleg? Amik után kollektív öngyilkosságot akarnak elkövetni a nézők? Most hülyéskedsz? Én még élni akarok.

FÉRFI A Fatmagült meg a Szultanát is végigsírtad…

NŐ Sírtam. De nem akartam öngyilkos lenni. Az nem ugyanaz. *(hátrafordul a Férfira néz)* Mi a fene bajod van velem?

FÉRFI Semmi! Csak… ha a logikus gondolkodást nem is, de a műveltséget… azt meg lehet szerezni. Ha már így alakult a helyzet.

NŐ Mit cseszegetsz most ezzel? Miért lett ez most hirtelen annyira fontos?

FÉRFI Nem hirtelen. És nem is fontos. Csak ha már ez van, hasznosabban is kihasználhatnád az időt, minthogy hülye sorozatokat bámulj. Az egy álomvilág. Semmi köze a valósághoz.

NŐ Mit tudsz te a valóságról? Hazajövök, be akarom kapcsolni a tévét, de nincs sehol, mert az a kurvára művelt férjem eladta a szomszédnak. Ez a valóság.

FÉRFI Másszál már ki ebből, légyszi!

NŐ Aztán meg, hol van nekem időm? Miről beszélünk? Én dolgozom, ha nem vetted volna észre, és nem a tökeimet vakarom itthon egész nap!

FÉRFI Én sem a tökeimet vakarom egész nap, már megbocsáss! Azt hiszed home office-olni zsírkirályság, igaz? Próbáld ki, napi tizenkét órában!

NŐ Oké, majd szólok a főnökasszonynak és hazahozok egy pénztárgépet.

*Egy darabig csendben vannak, a Nő befejezi a pakolást. Lassan oldódik a feszültség.*

*NŐ* És egyáltalán, mit keresett itt a Feri?

FÉRFI Epret hozott.

NŐ Epret? Hol van?

FÉRFI Kidobtam.

NŐ De miért? Imádom az epret!

FÉRFI Fertőzött lehetett. Ezek állandóan kijárkálnak a földjükre a fóliájukhoz. Ki tudja, ott kikkel haverkodnak, kurvára felelőtlenek.

NŐ Ha egyszer most érik az eper. Szóval az epret kidobtad, a Ferit meg beengedted?

FÉRFI Utána lezuhanyoztam és fertőtlenítettem a lakást.

NŐ Fertőtlenítetted? De kitakarítani nem volt időd. Hagyjuk.

*A Nő leül az asztal mellé.*

*FÉRFI* Mi lesz a vacsi?

NŐ *(morcosan)* Amit főzöl. Most már valamit csinálhatnál te is!

FÉRFI Oké. *(odamegy a konzervekhez)* Nagyon jó árat ajánlott érte, sokkal jobbat, mint amennyit ért.

NŐ Nem érdekel.

FÉRFI Mit kérsz inkább? Pincepörköltet, vagy sóletet?

NŐ Nem kérek konzervet.

FÉRFI Miért? Már régen ettünk.

NŐ Tegnapelőtt.

FÉRFI Tényleg? Akkor halrudakat sütök ki.

NŐ Nem.

FÉRFI De miért? Rendben, akkor omlettet csinálok, remélem, az megfelel.

NŐ *(sóhajt)* Jó, legyen sajtos omlett.

FÉRFI Hoztál sajtot?

NŐ Nem!

FÉRFI Nem baj, akkor sajtnélkülit csinálok. *(kinyitja a hűtőt)* De, mint az köztudott, az omlettbe bármit bele lehet rakni… teszek bele… mondjuk… na jó, azt azért nem… de medvesajtot!

NŐ Isten ments!

FÉRFI Miért, az is sajt.

NŐ Erre azért ne vegyél mérget.

FÉRFI Gyerekkorunkban anyám is szokott…

NŐ *(fáradtan)* Akkor pláne nem kérek. Inkább rakjál bele hagymát. Sokat.

FÉRFI Jó ötlet.

NŐ Zsírral csináld, az omlett zsírral jó.

FÉRFI Rendben. Ő… hol a zsír?

NŐ *(türelmetlenül)* Na jó, engedj oda! Vágjál hagymát.

*Nekiállnak együtt az omlettkészítésnek. A Férfi aprítja a hagymát, a Nő zsírt hevít, feltöri és összekeveri a tojásokat. A Férfi a könnyeivel küszködik.*

*FÉRFI* Megfulladok, basszus!

NŐ A szádon vedd a levegőt, ne az orrodon!

FÉRFI Képzeld, ott veszem! Hát ez szájon át is rohadtul mar és kurvára büdös. Milyen hagyma ez?

NŐ Örülj neki, akkor még nem vagy koronás.

FÉRFI Nem értem az összefüggést.

NŐ Amíg érzed a szagokat, addig nincs baj. Ne kényeskedj!

FÉRFI Tényleg! Szuper! Mennyei illatok!

NŐ Ugye, hogy minden fejben dől el!

FÉRFI Csak ezt ne, légyszíves!

*A Nő nevet.*

*NŐ* Figyelj, ha már együtt főzünk, akár együtt is alhatnánk.

FÉRFI Azt hiszem, azzal jobb lesz még várni egy kicsit. *(arrébb lép a vágódeszkával)*

NŐ Egyszerűbb lenne, ha mindketten olyan régi szoknyákban mászkálnánk itthon.

FÉRFI Olyan másfél méter átmérőjű abroncsszoknyákra gondolsz?

NŐ Ja. Azokban könnyebb lenne betartani a biztonságos távolságot.

FÉRFI Szabadalmaztasd, egy rakás pénz kereshetsz vele.

NŐ És milyen baromi jól állna rajtad.

*A Nő ismét nevet. Egy kis ideig csendben dolgoznak, közben a Férfi sűrűn törölgeti a könnyeit.*

*NŐ* Mehet bele a hagyma. Menj arrébb, mert hozzád érek. Korona, korona, korona!

*A Férfi hátrébb lép, a Nő elveszi a vágódeszkát a hagymával, és a zsírra dobja.*

*FÉRFI* Figyelj! Ha ennek az egésznek egyszer vége lesz, veszünk egy kurva nagy tévét, sokkal nagyobbat, mint a régi volt. Ráadásul féláron! Tudod, te milyen akciók lesznek? És végre beindul a spanyol bajnokság is.

NŐ Azt ne! Ha valami jó ebben a rohadt járványban, az az, hogy végre nincs foci a tévében.

FÉRFI Most miért mondod ezt! Az El Clasicókat te is megnézted.

NŐ Csak a gólokat. És azokat is csak a te kedvedért. Inkább elmehetnénk végre bulizni.

FÉRFI Vagy tudod mit? Bulizzunk nálunk! Elhívom a haverokat. Na, mit szólsz? Felavatjuk az új tévét… egy jó kis meccsel…

NŐ Itt hagyd abba!

FÉRFI Elhozzák a csajaikat is, és amíg mi sörözünk, ti…

NŐ Elég!

FÉRFI Jól van, csak szívatlak.

NŐ Menjünk el shoppingolni! Végig akarom tapizni az összes ruhát! Órákig próbálni a cipőket, kávézni és sütizni. És étteremben kajálni. Ezer éve nem voltunk már.

FÉRFI Csak étteremben fogunk kajálni. Egy hétig. Minimum.

NŐ Egy hónapig.

FÉRFI Ezt megbeszéltük. De cipőt ne velem vegyél, könyörgöm!

NŐ Nélküled nem tudok cipőt venni.

FÉRFI Megkérdezel, aztán még véletlenül se azt veszed meg, amit mondok.

NŐ Még jó hogy! Viszont utána nagyokat zabálunk majd. De nem ilyen gasztrosznob szarságokba megyünk, ahol nagyító kell a kajához, hanem ahol rendes adagokat adnak.

FÉRFI Oké, te választasz.

NŐ Persze azért jó legyen a kaja is. Ki akarok próbálni pár extraságot.

FÉRFI Például?

NŐ Nem tudom. Majd kiválasztom az étlapról, azt, amelyiknek a nevét nem tudom elolvasni.

FÉRFI Rizikós. Nekem megvannak a jólbevált kedvenceim.

NŐ Mint a brassói, meg a rántott sajt?

*A Nő a tojásokat is ráönti a zsírra.*

*FÉRFI* Most nem ezekre gondoltam! Nem ismersz te még engem.

NŐ Te, mint a nagy gourmand?

FÉRFI Inkább Gourmet!

NŐ Tökmindegy.

FÉRFI Nem egészen, mert…

NŐ *(felemeli a hangját)* Tudom, már elmagyaráztad. Párszor. Százszor.

FÉRFI De te azért is...

NŐ Te jó ég, nem emlékszel, megsóztam a tojásokat?

FÉRFI Passz.

NŐ Nem sóztam meg! Gyorsan, add ide a sót! Add már ide!

FÉRFI Adom, csak nyugi.

*Odaadja a sót, amivel a Nő megsózza az omlettet.*

*FÉRFI* És hozzá különleges piákat iszunk.

NŐ Mihez?

FÉRFI Hát, amiről beszéltünk… tudod, az éttermezés.

NŐ Aha.

FÉRFI Én viszkit. Chivas Regalt, huszonöt évest. Na jó, azt majd akkor, ha ötösöm lesz a lottón, de a tizenkétéves az jöhet. Vagy egy pohár Oban. *(magyarosan Obánnak ejti)*

NŐ Micsoda?

FÉRFI Bocs, *(most jól ejti)* Oban.

NŐ Ja! Már azt hittem, egy viszkit is elneveztek róla.

FÉRFI Még nem.

NŐ Utálom a viszkiket, mindnek hordóíze van.

FÉRFI Nem biztos, hogy az hordóíz, amit annak mondasz. De a viszki tényleg nem csajos pia, te majd Tatrateát iszol, azt mondtad, az ízlett. Persze, csak valamelyik gyengébb fajtából, hogy meg ne ártson. Mert ha berúgsz, akkor nem lehet mit kezdeni veled.

NŐ Miért, akkor milyen vagyok?

FÉRFI Mindenen röhögsz és tíz percen belül elalszol.

NŐ Te meg átmész prófétába, és az istennek se vagy képes elaludni.

FÉRFI Mert ha lehunyom a szemem, forog velem a világ. Viszont nem vagyok másnapos.

NŐ Az előbb még arról volt szó, hogy, nem valami puccos helyekre megyünk, ahová a felkapaszkodott pénzes seggfejek járnak.

FÉRFI Nem is. Nem kell ahhoz otthagynod egy vagyont, hogy valami rendeset egyél, meg jókat igyál.

NŐ De ígérd meg, hogy te se sznoboskodsz, és nem küldöd vissza a langyos kaját, és nem sütteted tovább a húst, és nem kérsz hozzá olyan köretet, ami nincs az étlapon, és ami szerintem nem is létezik. Ígérd meg!

FÉRFI Ha egyszer étteremben eszik az ember, egye azt, amit szeretne.

NŐ Szerintem meg egye azt, ami az étlapon van! Elsüllyedek szégyenemben, amikor nekiállsz okoskodni.

FÉRFI Nem is szoktam, csak ha…

NŐ Különben is, a pincérek beleköpnek az undok vendégek kajájába.

FÉRFI Ezt meg honnan veszed?

NŐ Mindenki tudja. Én is voltam pincér gimiben, az egyik nyáron.

FÉRFI És te is… beleköptél?

NŐ *(vállat von)* Már nem emlékszem.

FÉRFI Hát ez elég nagy gyökérség.

NŐ Nem nagyobb, mint arcoskodni a személyzettel. *(kis szünet után)* Én lyoni szeletet fogok enni. Azt imádom.

FÉRFI Az aztán pont nem valami extra kaja.

NŐ *(türelmetlenül)* Jó, akkor valami tengeri herkentyűt.

FÉRFI Az meg ott jó, ahol tenger is van hozzá. Reggel hétkor megveszik a cuccot a halpiacon, és délben már fel is szolgálják.

NŐ Akkor menjünk el a tengerhez.

FÉRFI Ja, úgy igen.

NŐ Egyiptomba.

FÉRFI Egyiptomba? Az Adria már nem is jó neked?

NŐ Évek óta egy nílusi hajóútra vágyom. Napokig hajózni, időnként megállni, megnézni a piramisokat, meg azt az izét, ott, tudod, annál az izénél, és elmegyünk Thébába, meg Luxorba.

FÉRFI Az lényegében ugyanott van

NŐ Mi?

FÉRFI Théba és Luxor.

NŐ Ebben tévedsz. És nem muszáj ám mindent jobban tudnod!

FÉRFI Oké, elmegyünk Thébába és Luxorba is! De nehogy azt hidd, hogy valami nagy dobás! Kövek. Minden a halálról szól. Egész Egyiptom tök ronda ország. Homok és dögmeleg, középen egy bűzösen csordogáló folyóval. Szúnyogok, baktériumok és vírusok, nyugat-nílusi láz, ja és kosz. Ne higgy a színes prospektusoknak.

NŐ Befejezted? Te el akarod venni a kedvemet. De nem fog menni, ne erőlködj. Nyugat-nílusi láz! Ezt a baromságot!

FÉRFI És nem félsz, hogy lelőnek?

NŐ Kik? Hozd a tányérokat!

*A Férfi elővesz két tányért és az asztalra teszi.*

*FÉRFI* Hát, tudod... Arrafelé valakik mindig lőnek.

NŐ Nem félek. És különben az egy tök jó halál. Gyors. Gyerekkorom óta vágyom rá.

FÉRFI Hogy lelőjenek?

NŐ Hülye. A nílusi hajóútra.

*A Nő elfelezi, és a tányérokra rakja az omlettet. Leülnek, egymástól biztonságos távolságba, esznek.*

*FÉRFI* Hát én egy folyami hajón tuti nem ennék tengeri herkentyűket. Maximum zöldségeket, vagy inkább csak zacskós levest forralt ásványvízzel. Tudod, te egyáltalán, hogy milyen drága egy nílusi hajóút?

NŐ Tudom. De ha vége a koronának, a pénztárosok kapnak egy csomó prémiumot, és azt mind erre költhetnénk… különben soha nem csináljuk meg. Jó étvágyat!

FÉRFI Nem tudom. Napokig aszalódni a kabinunkban… unalmas. Jó étvágyat!

NŐ Mert itthon poshadni, meg gubbasztani a laptop előtt, az aztán piszkosul izgalmas.

FÉRFI Máshova kell a pénz, úgyis tudod. A törlesztési moratórium sem tart örökké.

NŐ De lesz pénzünk! Mondom, a hősöket, merthogy én is az lettem, jobb, ha tudod, kárpótolják majd. Csak végre jussunk már el odáig! Szerinted mikor lesz vége?

FÉRFI Lövésem sincs.

NŐ De azért… ha ez elmúlik, minden úgy lesz, mint eddig nem?

FÉRFI Persze. Egy idő után minden visszaáll a régi kerékvágásba. Ne aggódj! A Föld elpusztul. Fontosabb szempontok irányítják a világot, mint egy vírus. Nem kell ebbe só, szerintem ez pont így jó. Na, tessék, most meg már versben beszélek!

NŐ A Vicus, tudod, az üzletvezető, aki egy nagy szentfazék, azt mondja, hogy ez…

FÉRFI Isten büntetése mi? Hát, ha ilyen bosszúálló Istenünk van, akkor piszkosul megszívjuk.

NŐ Miért, szerinted milyen?

FÉRFI Mit tudom én! Gondolom, azért Isten, hogy ne bírjuk csak úgy felfogni emberi ésszel.

NŐ Ennyit én is tudok. Ezért kár volt hittanra járnod.

FÉRFI Hogy neked miken jár az eszed? Inkább együnk.

NŐ Csak arra gondoltam, hogy a gyerekünk…

FÉRFI A gyerekünk?

NŐ A gyerekünk. Majd a gyerekünk. Hogy neki milyen lesz?

FÉRFI Szar.

NŐ Hogy mondhatsz ilyet?

FÉRFI Mit akarsz, mit mondjak? Már nekünk is sokkal szarabb, mint az öregeinknek. Nekik van rendes lakásuk, hétvégi ház, meg ami kell, védett, nyugdíjas állás és majd kapnak is nyugdíjat. Minket meg egyik munkahelyről a másikba dobálnak, és még azt is megdumálják, hogy ez miért jó nekünk!

NŐ Marhaság. Anyámék ugyanígy nyomják a panaszt.

FÉRFI Ötvenéves leszek, amire ennek a nyomorult lakásnak az árát kiköhögjük. Hol leszünk mi már akkor, és hol lesz ez az ország?

NŐ Mi az, hogy hol leszünk mi akkor?

FÉRFI Nem tudom! Elfogy a víz, a levegő, háború jön, megbetegszünk, meghalunk, elválunk, tudom is én.

NŐ Na jó, én ezt nem hallgatom tovább! Mi ütött beléd?

FÉRFI *(kedvetlenül)* Semmi, és igazad van. Szép új világ vár ránk. Ziher így lesz, na. A világ fejlődik, a dolgok szükségszerűen jóirányba haladnak. Remélem, most már boldog vagy.

NŐ Akartam valamit mondani, de így nem lehet… nincs értelme.

FÉRFI Hé, ez így nem fair! Nekifogsz, aztán meg abbahagyod.

NŐ Nem. És különben se fogtam neki semminek.

FÉRFI De igen! Már beindítottad a témát. El kell mondanod.

NŐ Nem mondom.

FÉRFI Munkahely?

*A Nő megrázza a fejét.*

*FÉRFI* Anyád?

NŐ Dehogyis.

FÉRFI Csak nem… elkaptad a vírust?!

NŐ Jaj, ne parázz már!

FÉRFI Akkor jó*. (kis szünet után)* Van… ugye nem az… hogy… van valakid?

NŐ Nem mondok semmit.

FÉRFI *(hangosabban)* Van valakid?!

NŐ Van!

*A Férfi ellöki magát az asztaltól és feláll.*

*NŐ* És az a valaki a hasamban! Terhes vagyok!

FÉRFI *(a fejét fogja)* Micsoda? Máris? Hát ez… Csak legalább azt ne! Hogy lehettél ennyire… És, és ki…

NŐ Tőled vagyok terhes te hülye.

FÉRFI Várjál csak, te most azt akarod mondani…

NŐ Azt. És nem pont így akartam a tudomásodra hozni.

FÉRFI De hát az nem lehet, hiszen én, meg te, szóval mi nem is…

NŐ Azelőtt, amikor még igen!

FÉRFI Biztos?

NŐ Tuti.

FÉRFI Úgy értem, egész biztos? Mert az ember érezhet mindenféléket, de csak az a biztos, ha az orvos…

NŐ Biztos, biztos, biztos!

FÉRFI A kurva életbe.

*A Nő is felpattan.*

*NŐ* Hogy te milyen bunkó vagy! Azt hittem örülsz neki.

FÉRFI Örülök, persze, hogy örülök, bazmeg!

NŐ Bazmeg te!

FÉRFI Nem érted? Ennél rosszabbkor nem is jöhetett volna! Ez egy katasztrófa!

NŐ Emlékeztetnélek, hogy te csináltad!

FÉRFI Én vigyáztam!

NŐ Rosszul emlékszel, nem vigyáztál.

FÉRFI Baleset volt.

NŐ Hát ezt nem hiszem el.

FÉRFI El kellene… nem lehetne… nem gondolkodtál rajta, hogy elmész…

NŐ Nem! Gondolkodtam rajta, de nem. Nem csinálom végig még egyszer azt a szarságot. Kell ez a gyerek, te is tudod. Bevállaltuk. Még össze is házasodtunk!

FÉRFI Kell, majd egyszer, de nem most!

NŐ Hát ez most akart jönni!

FÉRFI Baromság. Hogy lehetsz ennyire felelőtlen!

*A Nő sír, felveszi a táskát és a Férfihoz vágja.*

*NŐ* Tudod mit, menj a fenébe! Húzz el a francba! Tűnjél el az életemből!

FÉRFI El is tűnnék! De még az utcára se léphetek ki a rohadt vírus miatt!

*Visszadobja a táskát, a Nő elkapja és elkezd válogatás nélkül konzerveket meg vécépapírt pakolni bele.*

*NŐ* Akkor megyek én. Egy kurva percig se maradok veled egy lakásban! Nálad még anyámékkal is jobb!

FÉRFI *(ordít)* Miért nem vagy képes megérteni, hogy most nagyon fogni kell azt a kibaszott pénzt, mert… mert engem kirúgtak!

*Egy kis ideig csendben vannak. A Nő leteszi a táskát, háttal áll a Férfinak.*

*NŐ* Mi az, hogy kirúgtak?

FÉRFI Kirúgtak, lapátra tettek, elbocsátottak, ahogy tetszik.

NŐ Mikor?

FÉRFI Egy hónapja.

NŐ *(a válla fölött a Férfira néz)* De miért?

FÉRFI Mindenkit kirúgtak. Majdnem. A csoportunkból ketten maradtak, most ők is elegek.

NŐ És miért nem szóltál?

FÉRFI Most szóltam. Én sem így akartam…

NŐ Hát ez kurva jó. Most mi lesz velünk? Egy fizetésből nem tudunk élni is, meg majd törleszteni is…

FÉRFI Nem tudom.

NŐ De ha ennek egyszer vége lesz, azért csak visszavesznek ugye?

FÉRFI Nem tudom. De nem is érdekel, mert az ziher, hogy én ezekhez nem megyek vissza többet.

*A Nő elkezdi visszapakolni a dolgokat a táskából.*

*NŐ* Dehogynem.

FÉRFI Soha. Eddig mindig én voltam a legjobb munkaerő, a művelt gyerek, meg a kreatív fickó, most meg simán kivágtak az első körben.

NŐ De visszamész!

FÉRFI Remélem, tönkremennek! Remélem, az egész autóipar tönkremegy és az emberek újra biciklivel járnak.

NŐ Visszamész.

FÉRFI Nem megyek. Nem vagyok az a típus, aki felköp és alááll.

NŐ A gyerekedért megteszed.

*Egy ideig csendben vannak, aztán a Férfi rászánja magát, mögé lép, és hátulról, óvatosan átöleli a Nőt.*

*FÉRFI* Jól van. Majd… majd kitalálunk valamit. Figyelj, tudod jól, hogy én imádom a terhes csajokat.

NŐ *(csendesen)* Akkor is bunkó vagy.

FÉRFI Tudom. De hazudni is bunkóság. Jól átvertél: mit jössz itt azzal a nílusi hajóúttal!

NŐ A fantáziálás ingyen van. Ha már egyszer a büdös életbe nem jutunk el oda.

FÉRFI Dehogynem. Csak várd ki a végét. A járványhelyzetet nézve akár egy váratlan örökség is beüthet, és akkor lesz pénzünk dadára is.

NŐ *(sóhajt)* Épeszű embernek hogy juthat ilyesmi az eszébe?

FÉRFI Nyugi, csak hülyéskedek!

NŐ Nem bírom megszokni a hülye humorodat.

FÉRFI Majd a hosszú hajóúton megszokod. A jó kis kabinkaranténban.

NŐ Megígéred?

FÉRFI Naná!

NŐ Kamukirály.

FÉRFI Cserkészbecsszóra!

NŐ *(meglepődve hátranéz, mint aki csak most vette volna észre a Férfit)* Mit keresel te itt? Csak nem értél hozzám?

FÉRFI Az extra vészhelyzet felülírja a sima vészhelyzeti protokollt.

NŐ Utállak.

FÉRFI Én is téged.

NŐ Most akkor mi lesz?

FÉRFI Semmi.

*A Férfi elengedi a Nőt, odamegy a mosogatóhoz és nekiáll hosszan, alaposan megmosni a kezét. A Nő egy darabig csendben nézi, aztán megszólal:*

*NŐ* Pedig már kezdtem azt hinni…

FÉRFI Mit, szívem?

NŐ Semmit, nem érdekes.

*Függöny (ha van) és sötét(ség)*

*2020*